Colours of Bubbles

„Colours of Bubbles“ – Lietuvos nepriklausomo roko grupė iš Šiaulių, kurią sudaro 5 muzikantai: Julijus Aleksovas (vokalas, gitara), Tomas Grubliauskis (gitara, vokalas), Paulius Trijonis (bosinė gitara, vokalas), Titas Joneliūkštis (gitara, vokalas) ir Simas Olechnavičius (būgnai).

Biografija

„Today I Am Feeling Better Than Ever“ 
2009 m. „Colours of Bubbles“ debiutavo su singlu „My Little Sue“, kuris „Radiocentro“ tope pakilo iki šeštos vietos.

Po metų, 2010-aisiais, grupė išleido savo pirmąjį EP „Today I Am Feeling Better Than Ever“. Albumą sudaro šešios dainos – „Today“, „Girl“, „My Little Sue“, „Mandolino“, „Toilets of Space“, „Let It Go“.
2012 m. grupė už šį darbą įvertinta alternatyvios muzikos apdovanojimuose T.Ė.T.Ė 2011 ir laimėjo geriausios roko grupės apdovanojimą.

„Inspired by a True Story“ 
Po sėkmingo grupės debiuto išleisti singlai „Phoenix“, „Cut It Out“ ir „Home“ suformavo kiek kitokį, brandesnį grupės skambesį. Šie kūriniai nugulė į debiutinį grupės albumą „Inspired by a True Story“, išleistą 2014 m.

Po šio dainų rinkinio išleidimo 2015 m. „Colours of Bubbles“ muzikos asociacijos metų apdovanojimuose M.A.M.A. buvo įvertinti geriausios metų roko grupės titulu.

Albumą sudaro dešimt dainų – „Whisper“, „Ten Thousand Snowflakes“, „Things You Need“, „While Sleeping“, „Home“, „Hiding“, „Phoenix“, „Wane“, „Cut It Out“ ir „Flags“.

„She Is the Darkness“ 
2016 metais „Colours of Bubbles“ išleido antrąjį albumą „She Is the Darkness“. Albumą sudaro devynios dainos – „Rusty Trombone“, „The Edge of the World“, „Wall of Death”, „Storm”, „Your Ghost”, „Pallbearer”, „Truth or Dare”, „Signs” ir „Emptiness”.    

Fizinis albumas išleistas kartu su specialia iliustruota knygute, kurios viršelyje – Brailio raštu parašytas albumo pavadinimas, o viduje – juodos spalvos kompaktinė plokštelė.

Albumo daina „Truth or Dare” tapo Lietuvos nacionalinės futbolo rinktinės atrankos ciklo į 2018 m. pasaulio futbolo čempionatą himnu. 2017 m. šią dainą grupė įrašė naujai kartu su Marijonu Mikutavičiumi ir nufilmavo klipą, kuriame filmavosi ir žinomi Lietuvos rinktinių žaidėjai – Ernestas Šetkus, Vykintas Slivka, Edvinas Girdvainis, Ričardas Beniušis ir Kamilė Vaičiulaitytė.

Už savo pasirodymą su albumo daina „Wall of Death“ Poznanėje, tarptautiniame projekte „BalconyTV” grupė buvo atrinkta į šio projekto apdovanojimus, kuriuose laimėjo žiūrovų simpatijų prizą (BalconyTV People’s Choice Award).

„Colours of Bubbles“ 
2016 m. pabaigoje geriausius abiejų albumų („Inspired by a True Story“ (2014) ir „She Is the Darkness“ (2016)) kūrinius grupė sudėjo į vinilo plokštelę, pavadintą grupės vardu – „Colours of Bubbles“.

„Untold Story“ 
2018 m. vasarį grupė išleido koncertinį albumą „Untold Story“, kurį įrašė su Šv. Kristoforo kameriniu orkestru 2017 m. lapkričio 3-4 d. Vilniuje, Šv. Kotrynos bažnyčioje. Albumo pristatymui grupė kartu su orkestru surengė bendrus koncertus, kurių didžiausi įvyko 2018 m. vasarą Klaipėdoje „Jūros šventėje“ ir Trakuose, Trakų pilyje.

„9 MM“ 
2019 m. spalio 20d. grupė išleido penktąjį albumą. Jį sudaro 9 dainos: „Summer“, „Run for Your Life“, „To Jane”, „Only God Forgives”, „Wind Rose”, „The Game We Lost”, „Russian Roulette”, „Too Much is Not Enough” ir „Memento”.

Teatras 
2012 m. „Colours of Bubbles“ buvo pirmą kartą pasiūlyta savo muziką įamžinti teatro scenoje. Režisierius Tomas Jašinskas pakvietė grupę sukurti muziką Šiaulių dramos teatro spektakliui „Inertiškos dujos“. Taip gimė antrajame grupės albume „Inspired by a True Story“ esanti daina „Things You Need“.

Antrą kartą su teatro scena grupė susidūrė 2016 m., kuomet buvo pakviesti savo dainomis įgarsinti režisieriaus Aleksandro Špilevojaus spektaklį-koncertą „Neišmoktos pamokos“. Šiame spektaklyje skamba „Colours of Bubbles“ kūriniai, kuriuos gyvai, spektaklio metu, atlieka grupė.

Diskografija

Albumai 
 „9 MM“ CD, LP, 2019
„Gamma“ (remiksų albumas), 2018
 „Untold Story“ (su Šv. Kristoforo kameriniu orkestru) CD, 2xLP, 2018
 „Colours of Bubbles“ (picture disc) LP, 2016
 „She Is the Darkness“ CD, 2016
 „Inspired by a True Story“ CD, 2014
 „Today I Am Feeling Better Than Ever EP“ CD, 2010

Visi albumai išleisti ir skaitmeniniu formatu.

Radijo singlai 
 „Summer“​ (radio edit), 2019
„Russian Roulette“​, 2019
„Truth or Dare“ (ft. Marijonas Mikutavičius), 2017
 „Truth or Dare“, 2016
 „The Edge of the World“, 2016
 „Rusty Trombone“, 2016
 „Wane“, 2015
 „Flags“, 2014
 „Hiding“, 2014
 „Home“, 2013
 „Phoenix“, 2013
 „Cut It Out“, 2012

Apdovanojimai 
 2019 m. M.A.M.A. 2018 – metų roko grupė
2018 m. Šiaulių apskrities muzikos apdovanojimai (ŠAMA) - metų grupė
 2017 m. BalconyTV apdovanojimai – Peoples Choice Award (už akustinį dainos „Wall of Death“ vaizdo klipą)
 2015 m. M.A.M.A. – metų roko grupė
 2012 m. T.Ė.T.Ė. – metų roko grupė

Nuorodos 
 

Lietuvos roko atlikėjai
Alternatyvaus roko atlikėjai